དེ་ཡང་རྐེད་པ་འཕྱོངས་ནས་ན་བ་དང་མནན་ན་ནད་དམིགས་མེད་ཅིང་སྐབས་རེ་ལ་མཁལ་རྐེད་ན་ཞིང་རེ་འགའ་མི་ན་བ་དང་གྲང་ཚེ་ན་བ་དང་དྲོས་ན་མི་ན་བ་དང་གཅིན་སྙི་བ་དང་རྣ་བ་འོན་པ་སྟེ་སྒྲ་མི་གོ་བ་ཡིན་ན་མཁལ་རླུང་གི་ནད་ཡིན་པས་སྨན་བཅོས་ཀྱང་དྲོད་བཅུད་ཀྱིས་བཅོས་བར་བྱ་ལ།ཁོག་སྨད་གྲང་ཞིང་རྐེད་པ་འཁོར་ནས་ན་བ་དང་རྐང་བ་དྲུད་ནས་འགྲོ་བ་དང་དཔྱི་དང་རྐེད་པ་ལ་ཟུག་རྔུ་སྐྱེས་པ་དང་ཆུ་སྲི་བ་སྟེ་ཡང་ཡང་གཏོང་དགོས་པའི་ཚོར་སྣང་འབྱུང་བ་དང་ལུས་ཀྱི་བཅུད་རླུགས་པ་སྟེ་ཟུངས་ཤོར་བ་དང་སྒལ་འདབས་ཀྱི་བཤུལ་ཤ་སྦྲིད་ནས་ན་བ་ཡིན་ན་མཁལ་གཅོང་གི་ནད་ཡིན་པས་བཅོས་ཐབས་ཀྱང་གཅོང་ནད་དང་མཁལ་ནད་ཀྱི་བཅོས་ཐབས་རྩ་བར་འཛིན་དགོས་པ་དང་།མཁལ་རྐེད་ན་ཞིང་ཟ་འཕྲུག་ལངས་པ་དང་འགྲོ་འདུག་བྱས་པའི་ཚེ་ན་པུས་མོའམ་བོལ་གོང་སྐྲངས་པ་ཡིན་ན་མཁལ་ནད་འོར་ལྷུང་གི་ནད་རྟགས་པས་ཆུ་སེར་དང་མཁལ་ནད་ཀྱི་བཅོས་གཙོ་བོར་འཛིན་དགོས་པ་དང་མཁལ་རྐེད་ན་ཟུག་ཆེ་ཞིང་འཕོ་འགྱུར་མེད་པར་རྒྱུན་དུ་ན་བ་དང་ཆང་འཐུང་བ་འགྲོ་འདུག་བྱས་ཚེ་ན་ཚ་སྡུག་ཏུ་འགྲོ་བ་དང་ཆུ་ཁ་ཚ་བ་སོགས་ཀྱི་ནད་རྟགས་ཡོད་ན་མཁལ་ཚད་ཡིན་པས་སྨན་དཔྱད་ཀྱང་བསིལ་བཅོས་གཙོ་བོར་འཛིན་དགོས་པ་དང་།དྲག་ལས་དང་ཤུགས་ལས་ཀྱིས་མཁལ་རྩ་འཆུས་བའམ་གས་པ་ལ་མཁལ་འགྲམས་ཞེས་བཤད་ལ་དེ་ལའང་གསུམ་སྟེ་མཁལ་འགྲམས་སྟོད་བྱེར་དང་བར་དུ་རྒྱས་པ་དང་།སྨད་ལྷུང་གསུམ་ཡོད་ལ་སྟོད་ལ་བྱེར་ན་སྐེ་ཡི་ལྟག་པའི་ཆུ་ལེབ་ཀྱི་འགྲམ་གཉིས་ན་བ་དང་སྐེ་སྒྱུར་མི་ཤེས་པར་སྒུར་བོ་འགྲོ་བ་ཡིན་ལ་བར་དུ་རྒྱས་ན་མཁལ་རྐེད་འཁོར་ཞིང་ན་བ་དང་དཔྱི་སྟེང་འབྲེལ་མཚམས་ཀྱི་རྩ་ནག་སྦོ་ཞིང་གཟེར་བ་དང་གློ་ལུ་དང་སྦྲིད་པ་བྱུང་ཚེ་བཟོད་ཐབས་མེད་པའི་ན་ཚ་ལངས་པ་དང་ཚིགས་པ་ཁ་བྱེ་སྙམ་ལྟ་བུའི་ཚོར་སྣང་འབྱུང་ཞིང་རྐེད་པ་ཀྱོག་པོར་ཚུལ་དུ་འགྲོ་བ་ཡིན་ལ།སྨད་དུ་ལྷུང་ན་རྐང་བ་བཤལ་ཞིང་སྦྲིད་པ་དང་བརླ་སུལ་དང་པུས་མོའི་ཚིགས་མཚམས་ན་བ་ཡིན།དེ་བཞིན་དུ་རྐེད་པ་མན་ཆད་ཐམས་ཅད་ན་བ་དང་གློ་ལུ་དང་སྦྲིད་པ་བྱུང་ཚེ་ན་ཟུགས་དཔྱི་མིག་ལ་ཟུག་ཅིང་སྒལ་རེངས་པ་དང་སྐེ་འཇིང་སྒྱུར་བ་དཀའ་བ་དང་ནམ་སྟོད་ལ་ན་ཆེ་ཞིང་ནམ་སྨད་ལ་བདེ་བ་སོགས་ཀྱི་རྟགས་འབྱུང་བ་ཡིན་ན་མཁལ་གྲུམ་ཡིན་པས་གྲུམ་བཅོས་དང་མཁལ་བཅོས་གཉིས་ཀར་གཙུགས་སུ་འཛིན་རྒྱུ་དང་མཁལ་ནད་ཀྱི་རྟགས་ཡོད་པ་གང་ཞིག་གི་སྟེང་དུ་ཁ་གདོང་མིག་ལྕི་དང་རྐང་བོལ་སོགས་སྐྲངས་ན་མཁལ་ནད་ཆུ་ཤོར་ཡིན་པས་སྨན་དཔྱད་ཀྱང་ཆུ་བཅོས་དང་མཁལ་བཅོས་གཉིས་ཀར་གཙོ་བོར་འཛིན་དགོས་པ་དང་རྒྱབ་ཀྱི་ཚིགས་པ་བཅུ་བཞིའི་བར་ལ་རུས་ལྷག་སྐྱེས་ནས་ཚིགས་པ་ཕྱིར་དོན་ཞིང་ལུས་སྒུར་བོ་འགྲོ་བ་སོགས་ཀྱི་རྟགས་ཡོད་ན་མཁལ་མ་ད་རྒན་ཡིན་པས་སྨན་བཅོས་ཀྱང་མེ་དེལ་སོགས་རྩུབ་དཔྱད་ཀྱི་གཙོ་བོར་འཛིན་དགོས་ལ་མདོར་ན་མཁལ་ནད་ཚ་གྲང་དང་གསར་རྙིང་ལ་སོགས་པ་གཞིགས་ནས་མེ་གཏར་སྨན་ལ་སོགས་པ་གང་མཁོ་རིག་པས་དཔྱད་ནས་ཕན་ཚུན་མ་ནོར་བར་བྱ་རྒྱུ་དེ་ཧ་ཅང་གལ་ཆེ་བའོ།།